Diari Oficial de la Generalitat Valenciana


Sumari del DOGV 2974, del 18-04-1997 (1997/901007)

ACORD d'1 d'abril de 1997, del Govern Valencià, pel qual es declara la urgent ocupació dels béns i drets afectats per la línia aèria d'alta tensió per a subministrament elèctric del polígon industrial SPI-2 de Puçol.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1997/04/01/(2)/dof/vci/html**

### Dades del document

Número de DOGV
:   2974

Data del DOGV
:   18-04-1997

Secció del DOGV
:   I. DISPOSICIONS GENERALS

Número del document
:   1997/901007


Data del document
:   01-04-1997

Organisme emissor


Tipus de document
:   Acord

Descriptors 

:   * Puçol
    * expropiació

ACORD d'1 d'abril de 1997, del Govern Valencià, pel qual es declara la urgent ocupació dels béns i drets afectats per la línia aèria d'alta tensió per a subministrament elèctric del polígon industrial SPI-2 de Puçol.  
El Govern Valencià, en la reunió del dia 1 d'abril de 1997, adoptà l'acord següent:  
Iberdrola, SA, ha sol·licitat en data 28 de setembre de 1995, la declaració d'urgent ocupació dels béns afectats pel projecte d'instal·lació d'una línia aèria d'alta tensió destinada al subministrament elèctric del polígon industrial SPI-2, situat al terme de Puçol, partida Magraners (exp. 8/1995 JJUEF).  
Antecedents de fet  
I. En data 9 de juny de 1995, el director territorial d'Indústria, Comerç i Turisme dictà una resolució per la qual s'autoritzà la instal·lació elèctrica d'una línia de 20 kV de tensió, longitud de 1.175 metres i ubicada en la partida dels Magraners, terme de Puçol, destinada a donar servei al polígon industrial SPI-2, i es declarava en la mateixa resolució la utilitat pública de l'esmentada instal·lació.  
II. Instruït el corresponent expedient administratiu pel Servei Territorial d'Indústria i Energia de València, es procedí a donar tràmit d'informació pública de l'esmentat projecte, amb l'expressa inserció de la relació de propietaris, béns i drets afectats, publicant-se els corresponents anuncis en el Butlletí Oficial de la Província de València de data 16 de gener de 1996, en el Butlletí Oficial de l'Estat de data 18 de gener de 1996 i en el diari Las Provincias de data 5 de gener de 1996.  
III. En data 29 de desembre de 1995, s'informà de l'anunci a la senyora Filomena Ferrer Górriz, que consta com a propietària, segons el registre, de l'única finca afectada per la instal·lació, amb la qual no s'ha arribat a un acord en el procediment expropiatori.  
IV. En data 23 de gener de 1996, formula al·legacions la senyora Ferrer Górriz, la qual manifesta que no se li ha notificat prèviament i que el traçat actual pot ser desviat pels límits de la seua finca sense necessitat que es constituïsca cap servitud.  
V. Comunicades les al·legacions a l'empresa beneficiària de l'expropiació, aquesta informa, en data 23 de febrer de 1996, que no és possible acceptar un traçat alternatiu que excediria el 10% del cost del traçat actual.  
VI. En data 13 de desembre de 1996, el Servei Territorial d'Indústria i Energia de València justifica la necessitat de la urgent ocupació a fi de garantir la immediata posada en funcionament del ja esmentat polígon industrial i entén que no correspon estimar les al·legacions d'oposició formulades a l'expedient pels motius enunciats en l'antecedent anterior.  
Fonaments jurídics  
Primer  
És competent el Govern Valencià per a l'adopció d'aquest acord, de conformitat amb allò que preceptua l'article 31 del Decret 2.619/1966, de 20 d'octubre, pel qual s'aprova el Reglament d'Expropiació Forçosa en Matèria d'Instal·lacions Elèctriques, en relació amb la disposició final segona de la Llei 5/1983, de 30 de desembre, de Govern Valencià.  
Segon  
En aquest expedient s'han complit els tràmits i els requisits establits en la Llei 10/1966, de 18 de març, d'Expropiació Forçosa i Sancions en Matèria d'Instal·lacions Elèctriques, el seu reglament, aprovat pel Decret 2.619/1966, de 20 d'octubre, la Llei d'Expropiació Forçosa de 16 de desembre de 1954 i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tercer  
No poden acceptar-se les al·legacions d'oposició formulades en l'expedient, per tal com els elements publicitaris legalment exigibles han sigut complits, i el traçat proposat no incorre en cap de les prohibicions de l'article 25 del Decret 2.619/1966, de 20 d'octubre, ni l'alternativa a aquest compleix el requisit previst en l'apartat b de l'article 26 de l'esmentat text legal, motiu pel qual l'interés particular ha de cedir davant el general, com expressa conseqüència del dret de domini (article 33 de la Constitució Espanyola i article 549 del Codi Civil).  
Quart  
Justifica la necessitat d'urgent ocupació la dada objectiva de la immediata posada en marxa del polígon industrial, a fi de donar resposta a les necessitats del teixit industrial del municipi de Puçol i del seu entorn immediat.  
En virtut d'això, a proposta del conseller d'Ocupació, Indústria i Comerç, el Govern Valencià  
ACORDA  
Primer  
Declarar la urgent ocupació dels béns i drets afectats per la línia aèria d'alta tensió de 20 kV, que donarà servei al polígon industrial SP-2 de Puçol, partida de Magraners.  
Segon  
Els béns i drets afectats per aquest acord són els que figuren en la relació de propietaris publicada en el Butlletí Oficial de la Província de València, en data 16 de gener de 1996 i en el Butlletí Oficial de l'Estat de data 18 de gener de 1996.  
Tercer  
Es desestimen les al·legacions d'oposició formulades en l'expedient.  
Contra aquest acord, que posa fi a la via administrativa, s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de la notificació o publicació d'aquest acord en el Diari Oficial de la Generalitat Valenciana, de conformitat amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals deu i onze de l'esmentada Llei 30/1992), sense perjudici que les persones interessades puguen interposar-hi qualsevol altre recurs que consideren oportú.  
València, 1 d'abril de 1997  
El conseller secretari del Govern Valencià,  
JOSÉ JOAQUÍN RIPOLL SERRANO


Còpia Permalink ELI